Diari Oficial de la Generalitat Valenciana


Sumari del DOGV 3405, del 04-01-1999 (1998/11324)

RESOLUCIÓ de 27 de novembre de 1998 del president de l'Institut de la Mitjana i Petita Indústria Valenciana (IMPIVA) i conseller d'Ocupació, Indústria i Comerç, per la qual es convoquen els Premis Nova 1999.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3405

Data del DOGV
:   04-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/11144


Data del document
:   27-11-1998

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Correcció d'errades

Anàlisi jurídica

RESOLUCIÓ de 27 de novembre de 1998 del president de l'Institut de la Mitjana i Petita Indústria Valenciana (IMPIVA) i conseller d'Ocupació, Indústria i Comerç, per la qual es convoquen els Premis Nova 1999. [1998/11313]
  
La Generalitat Valenciana considera d'especial interés prestigiar les empreses valencianes que, actuant com a promotores de la indústria i del comerç de la Comunitat Valenciana, han destacat durant l'exercici 1998 en el desenrotllament de tecnologia, qualitat, internacionalització i gestió empresarial.
  
Per això, i de conformitat amb les atribucions que m'atorga l'article 6.2.i del Decret 29/1994, de 8 de febrer, del Govern Valencià, pel qual s'aprova el Reglament de l'IMPIVA, resolc:
  
Primer
  
Es convoca la concessió dels Premis Nova 1999 i s'aproven les bases de la convocatòria que s'inclouen com a annex en esta resolució.
  
Segon
  
L'import dels premis que es concediran per mitjà d'esta resolució i la quantitat global màxima dels quals és de 08.757.856 de pessetes, es satisfarà a càrrec de la dotació que per a esta finalitat es consigne en el pressupost de l'IMPIVA per a 1999, i se'n condicionarà l'adjudicació al fet que hi haja crèdit adequat i suficient.
  
Tercer
  
Es faculta el director general de l'IMPIVA perquè dicte les resolucions necessàries per al desplegament, l'eficàcia i l'execució d'esta resolució.
  
Valencia, 27 de noviembre 1998.- El conseller d'Ocupació, Indústria i Comerç i president de l'IMPIVA: Diego Such Pérez
  
PREMIS NOVA, PREMIS DE L'EMPRESA VALENCIANA
  
BASES DE LA CONVOCATÒRIA
  
Finalitat dels premis
  
Els Premis Nova són una iniciativa de la Generalitat Valenciana que valorarà els resultats de les empreses valencianes en determinades àrees de treball que la Conselleria d'Ocupació, Indústria i Comerç, a través de l'IMPIVA i l'IVEX, assenyala com d'especial interés per a la millora de la competitivitat.
  
En esta segona edició, els Premis Nova constituïxen un reconeixement a les empreses valencianes que destaquen per la posada en marxa d'estratègies d'innovació tecnològica, la millora de la qualitat dels productes i dels sistemes de gestió, i també per la presència activa en mercats internacionals.
  
L'objectiu dels premis es atorgar prestigi i difondre el treball de les empreses valencianes que han destacat en diferents àmbits d'actuació.
  
Categories
  
D'acord amb la finalitat, en l'edició de 1999 es concediran premis en les següents categories:
  
- Premi Nova de Tecnologia
  
Es valorararan les activitats i els resultats en les següents matèries: investigació i desenrotllament de nous productes i processos, instal·lació de sistemes de fabricació que comporten una millora de la productivitat mitjançant un avanç tecnològic notable, millora de l'eficiència energètica o reducció de l'impacte ambiental.
  
- Premi Nova de Qualitat
  
Es valoraran les activitats i els resultats en les següents matèries: implantació de sistemes organitzatius que garantisquen la qualitat dels fabricats en termes de conformitat i adaptació a les expectatives del mercat i que comporten una estratègia de millora contínua adreçada a la recerca de la qualitat total.
  
- Premi Nova d'Internacionalització
  
Es valoraran les activitats i els resultats en matèria de: presència en l'exterior i establiment d'acords de cooperació internacional, volum d'exportació, obertura de delegacions comercials o centres fabrils en l'estranger, venda de tecnologia a empreses estrangeres, imatge de marca internacional i nous sistemes de comercialització o distribució.
  
- Premi Nova a la Millor Empresa
  
Es valoraran les accions desenrotllades i els resultats obtinguts, i també aquelles fites de rellevància aconseguides durant l'últim any, des d'un punt de vista global de la gestió. Es podrà tenir en compte qualsevol acció que es considere destacable en qualsevol o en diversos camps d'actuació de l'empresa.
  
- Premi Nova a la Trajectòria Empresarial
  
En esta categoria, fora de concurs, es lliurarà un premi a una persona rellevant del món empresarial de la Comunitat Valenciana, com a reconeixement i homenatge a la seua trajectòria professional. Este premi mancarà de dotació econòmica, però servirà de reconeixement públic a una tasca professional.
  
Condicions de participació
  
Requisits generals
  
La convocatòria dels premis s'adreça a empreses que hagen desenrotllat estratègies i resultats rellevants o que hagen realitzat actuacions destacades en l'àmbit de les que es preveuen en les diferents categories.
  
La participació es farà per mitjà de sol·licitud expressa de les empreses interessades, i es considerarà també la possibilitat que una institució puga proposar diverses empreses com a candidates als premis. Caldrà omplir el model de sol·licitud i els qüestionaris que es proporcionaran en l'IMPIVA.
  
Les empreses podran concursar indistintament en una, diverses, o en totes les categories entre les següents:
  
- Tecnologia
  
- Qualitat
  
- Internacionalització
  
- Millor Empresa.
  
El lliurament del Premi Nova a la Trajectòria Empresarial es realitza fora de concurs.
  
Es lliurarà la següent documentació:
  
1. De caràcter obligatori
  
- Documentació que acredite la personalitat del sol·licitant: estatuts vigents registrats i poders de representació.
  
- Una sol·licitud per empresa, en la qual s'indicaran les categories en què es concursa.
  
- Un qüestionari específic per cada una de les categories en què es concursa.
  
- Documentació acreditativa que el sol·licitant està al corrent en el compliment de les seues obligacions fiscals i davant de la Seguretat Social en el termes previstos en la legislació vigent. Este requisit podrà obviar-se en el supòsit que la documentació s'haguera presentat en l'IMPIVA durant els últims sis mesos de l'exercici i continuara vigent.
  
2. De caràcter opcional
  
- Documentació complementària que es considere oportú (catàlegs, vídeos, mostres de diferents tipus, etc.)
  
Requisits de l'empresa
  
- Que tinga la seu o, almenys, una instal·lació o delegació a la Comunitat Valenciana.
  
- Estar al corrent en el pagament de les seues obligacions tributàries i amb la Seguretat Social.
  
Requisits del projecte presentat
  
- Estar desenvolupat en una instal·lació ubucada a la Comunitat Valenciana.
  
- Que haja conclòs entre l'1 de gener de 1998 i el 31 de desembre de 1998, o que puguen aportar-se resultats concrets i tangibles del seu desenrotllament en este període.
  
Fases dels premis
  
- Presentació
  
Les sol·licituds i la documentació complementària hauran de presentar-se en la seu de l'IMPIVA, plaça de l'Ajuntament, 6, de València, o en qualsevol de les seues delegacions d'Alacant, (av. Deportistas Hermanos Torres, s/n, l'Albufereta), o de Castelló, (av. del Mar, s/n).
  
El termini de presentació de sol·licituds acabarà el 3 de febrer de 1998.
  
- Nominació
  
Una comissió tècnica nomenada pel director general de l'IMPIVA seleccionarà tres empreses, entre les presentades, per cada una de les categories de Tecnologia, Qualitat, Internacionalització i Millor Empresa, cosa que constituirà el conjunt de 12 empreses nominades que seran les finalistes i candidates als premis.
  
- Proclamació i lliurament dels premis
  
El director general de l'IMPIVA designarà un jurat que elegirà, entre les empreses nominades, l'empresa guanyadora en cada una de les categories de Tecnologia, Qualitat, Internacionalització i Millor Empresa.
  
El jurat, el president del qual tindrà vot de qualitat en cas d'empat, emetrà una acta amb la proposta de concessió dels premis. Esta acta s'elevarà al president de l'IMPIVA i conseller d'Ocupació, Indústria i Comerç, el qual dictarà la resolució d'adjudicació dels premis.
  
El lliurament de guardons a les empreses guanyadores es realitzarà en un acte públic presidit pel president de la Generalitat Valenciana.
  
Les empreses participants en els Premis Nova renuncien a tota classe d'acció judicial o extrajudicial contra la decisió del Jurat, pel sol fet de participar.
  
- Dotació
  
L'empresa guanyadora del Premi Nova a la Millor Empresa rebrà un diploma i un trofeu acreditatius d'este premi i huit milions de pessetes de lliure disposició.
  
Les empreses premiades en cada una de les altres tres categories de Tecnologia, Qualitat i Internacionalització, rebran el diploma i el trofeu de la categoria respectiva i dos milions de pessetes de lliure disposició.
  
La persona guardonada amb el Premi a la Trajectòria Empresarial rebrà un Premi Nova Especial.
  
Les empreses nominades rebran un diploma.